Man ná deurnag-kerkdiens doodgeskietArgieffoto: Kent Williamson Die polisie in Thohoyandou in Limpopo het ŉ reusesoektog van stapel gestuur na verdagtes wat ná ŉ deurnag-kerkdiens ŉ man doodgeskiet en ŉ ander man gewond het. Lt.kol. Moatshe Ngoepe, woordvoerder van die polisie, het gesê die voorval het Sondagoggend omstreeks 04:00 in Khakhanwa in Limpopo plaasgevind. “Shadrack Livhuwani (30) en ŉ vriend (25) het glo huis toe gestap ná ŉ deurnag-kerkdiens toe onbekende gewapende verdagtes op hulle losgebrand het sonder om enigiets te sê,” het Ngoepe verduidelik. Livhuwani en die vriend is tydens die voorval ernstig beseer en na die hospitaal gehaas. Livhuwani is met sy aankoms by die hospitaal dood verklaar. “Die vriend sterk nog aan ná die skietvoorval, maar is in ŉ stabiele toestand in die hospitaal,” het Ngoepe gesê. Volgens die polisie is die motief agter die moord nog onbekend. Die polisie-ondersoek duur voort. Mense met inligting oor die voorval kan dit gaan aanmeld by hul naaste polisiestasie of 0860 010 111 skakel.